“ดาวโจนส์ฟิวเจอร์” ทะยานกว่า 300 จุด รับข่าว “โนวาแวกซ์” ทดลองวัคซีนต้านโควิด-19
"ดาวโจนส์ฟิวเจอร์" ทะยานกว่า 300 จุด รับข่าว "โนวาแวกซ์" บริษัทพัฒนาวัคซีนรายใหญ่ของสหรัฐ เริ่มทดลองวัคซีนต้านโควิด-19 
"ดาวโจนส์ฟิวเจอร์" ทะยานกว่า 300 จุด รับข่าว "โนวาแวกซ์" บริษัทพัฒนาวัคซีนรายใหญ่ของสหรัฐ เริ่มทดลองวัคซีนต้านโควิด-19
26 พ.ค. 2563

ดัชนีดาวโจนส์ฟิวเจอร์ปรับตัวขึ้นกว่า 300 จุดในช่วงเช้านี้ หลังจากโนวาแวกซ์ (Novavax) ซึ่งเป็นบริษัทพัฒนาวัคซีนรายใหญ่ของสหรัฐ ออกแถลงการณ์ว่า ทางบริษัทได้เริ่มทำการทดลองทางคลินิกเฟสแรกในการใช้วัคซีน NVX-CoV2373 เพื่อต้านไวรัสโควิด-19 โดยคาดว่าจะสามารถทราบผลเบื้องต้นเกี่ยวกับความปลอดภัย และความสามารถในการกระตุ้นให้เกิดการตอบสนองทางภูมิคุ้มกัน (immunogenicity) จากการทดลองดังกล่าวในเดือนก.ค.นี้
โดย ณ เวลา 08.42 น.ตามเวลาไทยวันนี้ ดัชนีดาวโจนส์ฟิวเจอร์ ปรับตัวขึ้น 332 จุด หรือ 1.36% แตะที่ 24,756 จุด
ทั้งนี้แถลงการณ์ของโนวาแวกซ์ระบุว่า เมื่อการทดลองเฟสแรกเสร็จสิ้นสมบูรณ์แล้ว ทางบริษัทก็จะทำการทดลองเฟสที่ 2 ในหลายประเทศ ซึ่งรวมถึงสหรัฐอเมริกา โดยการทดลองในเฟสที่ 2 นั้น จะทำการประเมินเกี่ยวกับภูมิคุ้มกัน ความปลอดภัย และการลดการติดเชื้อโควิด-19 ในบุคคลหลากหลายช่วงอายุ
โดยข่าวดังกล่าวช่วยให้นักลงทุนมีความหวังว่า การผลิตวัคซีนต้านไวรัสโควิด-19 จะประสบความสำเร็จในไม่ช้านี้
ขณะที่นักลงทุนยังจับตาสถานการณ์ตึงเครียดระหว่างสหรัฐและจีนอย่างใกล้ชิด หลังจากนายโรเบิร์ต โอไบรอัน ที่ปรึกษาด้านความมั่นคงแห่งชาติของสหรัฐ เตือนว่า สหรัฐอาจใช้มาตรการคว่ำบาตรต่อจีน หากจีนบังคับใช้กฎหมายความมั่นคงแห่งชาติฉบับใหม่เพื่อควบคุมฮ่องกง
นอกจากนี้ นักลงทุนจับตาข้อมูลเศรษฐกิจของสหรัฐที่มีกำหนดเปิดเผยในวันนี้ ซึ่งได้แก่ ดัชนีราคาบ้านเดือนมี.ค.จากเอสแอนด์พี/เคส-ชิลเลอร์, ความเชื่อมั่นผู้บริโภคเดือนพ.ค.จาก Conference Board, ยอดขายบ้านใหม่เดือนพ.ค. และดัชนีการผลิตเดือนพ.ค.จากเฟดสาขาดัลลัส